# Resonnerande tekst med kommentar – Karakter 6

Gjennom eit kortsvar og eit langsvar skal eleven vise lesekompetanse, skrivekompetanse og fagleg kompetanse.

Resonnerande tekst er ein vanleg sjanger å møte på norskeksamen. Å skrive ein resonnerande tekst vil seie at eleven skal drøfte ulike sider ved ei sak for å kunne ta stilling til ho, eller reflektere over eit emne eller ei problemstilling.

I læreplana for vg2 og vg3 finn vi meir utdjupande kva det vil seie å vise lesekompetanse, fagleg kompetanse og skrivekompetanse. I den resonnerande oppgåva på sidemålseksamen for våren 2020 er desse læreplanmåla aktuelle:

Eleven skal

* referere til og vurdere kjelder i aktuelle faglege situasjonar
* skrive kreative, informative og resonnerande tekstar, litterære tolkingar og retoriske analysar på hovudmål og sidemål med utgangspunkt i norskfaglege tekstar
* gjere greie for særtrekk ved eit utval norske talemålsvariantar og reflektere over tilhøve som kan påverke utviklinga av talemål
* gjere greie for norsk språkdebatt og språkpolitikk frå år 1900 til i dag

Utdanningsdirektoratet har utarbeidd eit vurderingsskjema som sensorane skal bruke når dei vurderer eksamenssvara i norsk hovudmål og norsk sidemål. Dette vurderingsskjemaet med kriterie for måloppnåing har ni kategoriar for resonnerande tekstar.

Karakteren 5 eller 6:

* har formålstenleg struktur og god samanheng
* har relevante moment og/eller eksempel, med god breidde
* gjer greie for faglege emne på ein presis måte
* formulerer hovudsyn presist
* argumenterer sakleg, på ein overtydande måte
* har klare resonnement, viser evne til å drøfte eit emne sakleg og nyansert
* har poengterte oppsum­meringar eller konklusjonar
* viser svært god evne til refleksjon
* bruker eventuelle kjelder relevant, etterprøvbart og sjølvstendig

## Del A: Kortsvarsoppgåve

Del A. Kortsvaroppgave. (Eksamen norsk sidemål våren 2020)

Vedlegg:

* *Okkupert kjærleik* av Ragnhild Trohaug, 2000

Den vedlagte teksten er starten på ein roman der 15 år gamle Ida er hovudpersonen. Gjer greie for korleis ulike verkemiddel blir brukte for å skildre korleis Ida har det

*Kommentar: I svaret ditt skal du vise til konkrete eksempel frå teksten og bruke relevant fagspråk.*

|  |
| --- |
| Kortsvaret ber om kunnskap. Eleven må vise lesekompetanse og kompetanse ved bruke kunnskap om språklege verkemiddel i møte med eit romanutdrag.  Dette kortsvaret er godt strukturert; ei innleiing som viser god lesekompetanse, deretter tre avsnitt med presist fagspråk og med gode eksempel frå vedlegget. I oppsummeringa i siste avsnitt peikar eleven tilbake til innleiinga.  Ei fin og poengtert overskrift hever heilskapsinntrykket av svaret. |

**Forandring frydar ikkje**

Romanen Okkupert kjærleik, av Ragnfrid Torhaug, handlar om 15-åringen Ida som skal vere hos storebroren og den nye kjærasten hans i sommarferien. Forfattaren skildrar ei jente som føler seg einsam, og som ikkje liker forandring.

Gjennom mellom anna kontrastar mellom før og no, skildrar Torhaug korleis Ida har det. Ida si blant anna at: ”Ferie er farfar på Sørlandet, Thomas og eg …”. Det kjem fram at ho saknar farfaren som har gått bort, og tida kor ho hadde Thomas for seg sjølv. No er Thomas Maria sin, og ho føler seg framand og einsam på besøk hos dei.

Kontrastane mellom før og no, blir også understreka gjennom gjentaking. ”Ikkje fint”, skriv Torhaug fleire gongar for å få fram kva Ida tenkjer om å vere hos Maria i hennar by og i hennar hus. Ida gjentek også fleire gongar at før var Thomas hennar, men no er han også Maria sin.

”(…) Skal sitte til eg dett ned som eit eple(…)”, seier Ida, og kan vere ein metafor for å vere einsam. Eit eple heng som regel aleine, og dersom ingen plukkar det, eller vel det, fell det på bakken og rotnar. Ida føler seg einsam og kanskje at ingen vel ho.

Gjennom verkemiddel som gjentaking, metaforar og kontrastar, får forfattaren fram Ida sine kjensler om å vere ein sommar hos broren og kjærasten. I staden for å vere på Sørlandet med berre farfaren og broren, i trygge omgjevnader, er ho på ein framand plass og kjenner seg einsam.

*Referanse: Trohaug, Ragnhild. (2000) Okkupert kjærleik.*

## 

## Del B: Langsvar

OPPGÅVE 3

Vedlegg:

* Geirr Wiggen: «Hvorfor har vi så stor valgfrihet i bokmålet?», 1997, utdrag
* Oppslagsordet «vite», eksempel frå Bokmålsordboka-Nynorskordboka
* Sigrid Folkestad: «Nedslående for Språkrådet», 2010, utdrag

I Noreg har vi to offisielle skriftspråk og ei rekke valfrie former i både bokmål og nynorsk. Skriv ein resonnerande tekst der du greier ut om den språklege valfridommen i norsk skriftspråk i dag og reflekterer over kvifor vi har ein slik fridom. Bruk eksempel frå dei vedlagte tekstane.

*Kommentar: I denne oppgåva skal du bruke kunnskap du har om språkpolitikk og språkdebatt, og reflektere på ein sjølvstendig måte. Du skal bruke eksempel frå dei vedlagte tekstane, og du kan også trekkje inn andre eksempel du kjenner.*

|  |
| --- |
| Oppgåva har fleire delar som eleven skal svare på. Eleven skal greie ut om eit fagleg emne og reflektere over ei språkleg utvikling. Dette skal knytast til døme frå tekstvedlegga. Å resonnere vil seie å drøfte ulike sider ved ei sak for å kunne ta stilling til den. Høg måloppnåing krev god lesekompetanse, skrivekompetanse og fagleg kunnskap.  Eksamenssvaret har god struktur. Det svarer på alle delar av oppgåva og tekstvedlegga blir brukt på ein sjølvstendig og ryddig måte.  Oppgåva krev sjølvstendig refleksjon om eit fagleg tema. Dette viser eleven i særs høg grad, spesielt i siste halvdel av teksten. Det er gode eksempel og fine formuleringar med god bruk av fagomgrep. Siste avsnitt gir eit særskilt godt totalinntrykk, der eleven peikar tilbake på overskrift og spørsmål i innleiinga.  Samla sett er eksamenssvaret gjennomgåande godt formulert, med nyansert ordforråd, og det viser at eleven meistrar formverket og har god formell dugleik. |

**«MULTIPLE CHOICE»**

Noreg har som mange andre land i verda, eit mangfald av dialektar. Det er store forskjellar mellom korleis ein pratar i indre Sogn, og korleis ein nordlending uttrykk seg. Dialektane i seg sjølv er ikkje unikt for Noreg, og heller ikkje det at vi har to skriftspråk er særleg eksepsjonelt. Det som derimot er interessant i Noreg, er at vi har stor valfridom i både nynorsk og bokmål. I nynorsk kan vi til dømes velje bøyingsform for verb i nokre tilfelle, og vi kan velje om vi vil skrive ”sola” eller ”solen” i bokmål. Kvifor har vi eigentleg så stor valfridom i språka våre, og kan dette føre til utfordringar?

Fram til unionsoppløysinga i 1814 var det lite interesse rundt språk i Noreg. Landet hadde vore under dansk styre sidan 1389, og hadde dansk som offisielt skriftspråk. Overklassen i byane snakka tilnærma dansk, medan resten av befolkninga hadde dialekt. Ved unionsoppløysinga vart språket satt på dagsorden. Noreg skulle inn i ein ny union med Sverige, men hadde ei meir sjølvstendig stilling enn i den førre unionen. Ein sjølvstendig nasjon måtte ha eit eiget skriftspråk. Dette vart utgangspunktet for språkdebatten som etterkvart utspelte seg på 1800- og 1900-talet, og som framleis held fram i dag.

Det var fleire ulike meiningar om korleis det norske språket skulle vere, og det vaks til slutt fram to hovudretningar: fornorsking av dansk og eit nytt språk basert på dialektane i landet. Ivar Aasen var ein av dei som heldt med den siste tanken. Han reiste rundt i landet og samla inn grammatikk og bøyingsmønster, og samanstilte funna sine til landsmålet, i dag kjend som nynorsk. Aasen ville at skriftspråket skulle vere meir folkeleg enn dansk, og valde derfor kva for dialektar han skulle ta med, med omhug. Til dømes tok han ikkje med ord frå dialektane på Austlandet, då han meinte desse var for påverka av dansk.

I motsetning til Aasen, meinte Knud Knudsen at det ville vere betre å basere språket på eitt talemål. Knudsen ville fornorske den danna tala, som var språket til overklassen. Han jobba som lærar og såg korleis elevane sleit med å skrive dansk, medan dei snakka på dialekt. Resultatet vart riksmål, som i dag er kjend som bokmål.

I 1885 kom jamstillingsvedtaket, som sidestilte nynorsk med bokmål. Dette ga landsmålet ein sterkare posisjon og sette ytterlegare fart på konkurransen mellom dei to målforma. For å få fleire tilhengarar til dei ulike målforma, måtte dei begge vere moderne og meir likt talemålet. Dialekten hadde tidleg ein høg status, då han var eit tydeleg spor frå den norrøne tida og eit nasjonalt symbol. Jo nærmare skriftspråket låg talemålet, jo enklare ville det vere å skrive. Både dei som kjempa for landsmål og dei som kjempa for riksmål skjønte at det norske folket ville velje det som var enklast.

Konkurransen førte truleg også dei to språka nærmare kvarandre. Gjennom fleire ulike språkreformer i løpet av 1900-talet, vart nynorsk og bokmål meir likt. I 1907-reforma, vart det mellom anna bestemt at konsonantane b, d og g i bokmål, skulle bli erstatta med p, t og k i ord som ”kake” og ”ut”. I ei anna rettskrivingsreform i 1917, vart det innført fellesformer for dei to målformane. I og med at formane var valfrie, vart dei ikkje teke i bruk i like stor grad som ein hadde håpa på. Til dømes nekta dei som høyrde til overklassen å ta i bruk fellesformane som strida med den danna daglegtala. I 1938-reforma vart derfor nokon av fellesformane obligatoriske for både nynorsk og bokmål, som til dømes a-ending på hokjønnsord. Igjen var mange i mot dette, og skreiv framleis dei konservative måtane. Derfor var det i 1981 igjen lov å ta i bruk nokon av dei gamle formane, og dette vart også vidareført i reforma i 2005.

I artikkelen ”Hvorfor har vi så stor valgfrihet i bokmålet?” skriv Geir Wiggen om kva for faktorar som har påverka valfridommen i språka, og kvifor det vart vedteke som valfritt og ikkje obligatorisk med ein gong. Wiggen skriv mellom anna at valfridommen i målforma har vore motivert av ”nasjonale, sosiale og pedagogiske omsyn”. Truleg tenkjer han her på kva som var utgangspunktet for eit eiget norsk språk, og korleis alle vart gjort til lags i dei sosiale lage, både dei i overklassen og dei på bygda. Vidare skriv han at grunnen til at dei nye formane var valfrie, var for å gjere overgangen til dei norske formene ”mjukere”. Dette finn ein eksempel for i mellom anna språkreforma frå 1917, 1938 og 1981 kor det vart innført fellesformer mellom dei to språka. I reforma frå 1917 og 1981 var fellesformene valfire, medan i 1938 var dei obligatoriske. På starten av 1900-talet var båe skriftspråka konservative og stod langt frå kvarandre. Ved å gjere rettskrivingsreformene valfrie, har det truleg gjort at fleire har vore opne nye skrivemåtar.

Det enklaste for oss er å skrive nærmast slik vi snakkar. Ved å ha to skriftspråk, og i tillegg ha valfridom innafor desse språka, gir det dei fleste nordmenn moglegheita til å skrive så likt  
dialekten deira som mogleg, både dei i indre Sogn og dei i Finnmark. Wiggen skriv mellom anna dette i artikkelen sin: ”uten valgfrihet i rettskrivinga ville bare de få som har et rettskrivingssamsvarende talemål, ha fordelen av følelsesmessig nærhet og kort veg til skrivtspråket”.

Mange føler kanskje også at det dei skriv høyrest meir ut som dei når ein skriv meir likt som dei snakkar. Det er få dialektar i Noreg som er like det opphavlege landsmålet og riksmålet. Hadde desse språka vore uendra sidan 1800-talet, er det truleg at det hadde vore vanskelegare å skrive grammatisk korrekt, samt at ein ikkje hadde følt at det var sin stemme som kom ut når ein skreiv. Kven veit, kanskje hadde dialektane våre endra seg meir mot skriftspråket og nordmenn hadde snakka meir likt dansk?

I dag står vi ikkje berre overfor valet om å skrive ”sola” eller ”solen”, vi kan også velje om vi vil skrive ”guide” eller ”gaid”. Nye importord, frå blant anna engelsk, finn sin plass i det norske språket, og blir ein del av det daglege vokabularet. I artikkelen ”Nedslående for Språkrådet” skriv Gisle Andersen, førsteamanuensis ved NHH, om korleis dei fornorska utgåva av engelske importord ikkje blir brukt, men at folk heller nyttar dei engelske orda i si opphavlege form. Andersen meiner at dette er positivt, og seier mellom anna at ”engelske ord (...) kan føre til en berikelse av allmennspråket og gjøre det mer nyansert”. Mi oppfatning er den same som Andersen si. Barn og ungdom i dag er meir eksponert for engelsk gjennom mellom anna sosiale medium og strømmetenester på nett. Dei plukkar kjapt opp ord og uttrykk frå til dømes utanlandske youtubarar eller influencarar, som dei legg til i sitt eiget språk. Eg trur det vil vere meir utfordrande for dei å lære seg dei fornorska versjonane av ”youtube” og ”influencer” enn det vil vere å bruke dei slik som dei er.

Dessutan finst det ikkje nokon tollgrense for importord. Språkrådet vil ikkje rekke å få oversikt over alle dei nye importorda, før dei allereie er ein del av folkemunnen. Det vil til dømes vere lite hensiktsmessig å kome med ein fornorska versjon av ”influencer” i 2020, når dette er eit ord som er så utbredt blant både ungdom og vaksne allereie.

Sidan Noreg fekk eige skriftspråk, har språka stadig vore i endring, og er såkalla dynamiske språk. Heilt frå dei første rettskrivingsreformene har ein hatt valfridom, så kvifor skal ein ikkje ha det no lenger? Sjølv om rettskrivingsformane for verb og substantiv i nokon grad har  
stabilisert seg, vil det i takt med den teknologiske utviklinga og nye yrke, heile tida dukke opp nye ord – både frå utland og innland.

Menneske liker å ha valmoglegheiter, eller multiple choice som det heiter på engelsk. I Noreg kan vi velje kven vi vil skal vere i regjering, vi kan velje kva vi vil ha på oss, og vi kan velje vår eigen utdanning. Kvifor skal vi då ikkje kunne ha nokon val i språket? Eg meiner valmoglegheiter opnar for mangfald, og gir folk ein endå betre evne til å uttrykkje seg på. Kanskje vel fleire å nytte ytringsfridommen sin dersom dei kan skrive ”solen” i staden for ”sola”, eller seie ”guide” i staden for ”gaid”?

*Referansar*

*Wiggen, Geir. (1997). Utdrag frå artikkelen ”Hvorfor har vi så stor valgfrihet i bokmålet?”. Språknytt 1/1997. Follestad, Sigrid. (2010). Utdrag frå artikkelen ”Nedslående for Språkrådet”. NHH Bulletin. Fodstad, L. A., Glende, M., Minken, M., Norendal, A. & Østmoe, T.I. (2014). Moment VG1 (1. utgave, 1. opplag). Oslo: Cappelen Damm.*

*Fodstad, L. A., Glende, M., Minken, M., Norendal, A. & Østmoe, T.I. (2016). Moment VG2 (1. utgave, 2. opplag). Oslo: Cappelen Damm.*

*Fodstad, L. A., Glende, M., Magnusson, C. G., Minken, M., Norendal, A. & Østmoe, T.I. (2016). Moment VG3 (1. utgave). Oslo: Cappelen Damm.*